春日會韓武康章後亭聯句
作者：清晝
朝代：唐

paragraphs: 後園堪寄賞，日日對春風。
客位繁陰下，公牆細柳中。
坐看青嶂遠，心與白雲同。
林暗花煙入，池深遠水通。
井桃新長蘂，欄藥未成叢。
松竹宜禪客，山泉入謝公。
砌香翻芍藥，簷靜倚梧桐。
外慮宜簾卷，忘情與道空。
楚僧招惠遠，蜀客挹楊雄。
便寄柴桑隱，何勞訪剡東。